*Likumprojekts*

**Grozījumi Lauku atbalsta dienesta likumā**

Izdarīt Lauku atbalsta dienesta likumā (Latvijas Republikas Saeimas un Ministru Kabineta Ziņotājs, 2000, 11. nr.; 2001, 13. nr.; 2003, 9. nr.; 2004, 10. nr.; 2005, 2.nr.; 2006, 22. nr.; 2008, 8. nr.; 2009, 97. nr.) šādus grozījumus:

1. Papildināt likumu ar 3.1 pantu šādā redakcijā:

**“3.1 Elektroniskā pieteikšanās sistēma**

(1) Dienests, lai uzlabotu valsts atbalsta un Eiropas Savienības atbalsta pārraudzības efektivitāti, izveido un uztur speciālo tiešsaistes formu – elektronisko pieteikšanās sistēmu.

(2) Dienests nodrošina atbalsta pretendentam pieeju elektroniskās pieteikšanās sistēmai, izmantojot Dienesta izsniegtos lietotāja autentifikācijas līdzekļus vai Valsts reģionālās attīstības aģentūras pārziņā esošo Valsts informācijas sistēmu savietotāja koplietošanas personas identifikācijas risinājumu.

(3) Atbalsta pretendenti iesniegumu valsts atbalsta un Eiropas Savienības atbalsta saņemšanai, kā arī tam pievienotos dokumentus Dienestā iesniedz, izmantojot elektronisko pieteikšanās sistēmu, ja vien attiecīgā atbalsta piešķiršanas kārtību reglamentējošajos normatīvajos aktos nav paredzēts, ka iesniegumu iesniedz papīra formā. Ja dokuments ir iesniegts, izmantojot elektronisko pieteikšanās sistēmu, šim dokumentam ir juridisks spēks arī tad, ja tajā nav rekvizīta “paraksts”.”

2. Izslēgt 4. panta pirmās daļas 6. un 9. punktu.

3. Papildināt likumu ar 12.1 pantu šādā redakcijā:

**“12.1 Dienesta izdotā dokumenta paziņošana, izmantojot elektroniskos sakarus**

1. Dienests par izdoto dokumentu paziņo atbalsta pretendentam ar elektroniskās pieteikšanās sistēmas starpniecību, vienlaikus nodrošinot attiecīgās saziņas un dokumenta pieejamību oficiālās elektroniskās adreses kontā tamatbalsta pretendentam, kuram ir aktivizēts oficiālās elektroniskās adreses konts.
2. Dienesta informācijas sistēmā elektroniski izveidots lēmums par atbalsta pretendenta iesniegumu valsts atbalsta un Eiropas Savienības atbalsta saņemšanai un ar to saistītie dokumenti ir saistoši bez amatpersonas paraksta. Šādā gadījumā uz lēmuma par atbalsta pretendenta iesniegumu valsts atbalsta un Eiropas Savienības atbalsta saņemšanai un ar to saistītajiem dokumentiem ir norāde “Dokuments sagatavots elektroniski un ir derīgs bez paraksta”.”

4. Aizstāt 14.panta otrajā daļā vārdus un skaitļus “Padomes regulā Nr. 1290/2005 par kopējās lauksaimniecības politikas finansēšanu un Komisijas regulā Nr. 885/2006, ar ko reglamentē noteikumus par to, kā piemērot Padomes regulu (EK) Nr. 1290/2005 attiecībā uz maksājumu aģentūru un citu struktūru akreditāciju un ELGF un ELFLA grāmatojumu noskaidrošanas prasības” ar vārdiem un skaitļiem “Eiropas Parlamenta un Padomes 2013. gada 17. decembra Regulā (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu un Komisijas 2014. gada 11. marta Deleģētajā regulā (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un *euro* izmantošanu”.

5. Aizstāt 15.panta otrajā daļā vārdus un skaitļus “Komisijas 2006. gada 21. jūnija regulas (EK) Nr. 885/2006, ar ko nosaka sīki izstrādātus noteikumus par to, kā piemērot Padomes regulu (EK) Nr. 1290/2005 attiecībā uz maksājumu aģentūru un citu struktūru akreditāciju un ELGF un ELFLA grāmatojumu noskaidrošanu, 3. pantā” ar vārdiem un skaitļiem “Komisijas 2014. gada 11. marta Deleģēto regulu (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un *euro* izmantošanu”.

6. Papildināt pārejas noteikumus ar 10. punktu šādā redakcijā:

“10. Šā likuma 12.1 panta pirmās daļas prasību par saziņas un dokumentu pieejamību oficiālās elektroniskās adreses kontā Dienests piemēro no 2018. gada 1. jūnija attiecībā uz fiziskām personām un no 2020. gada 1. janvāra attiecībā uz juridiskām personām.”

Zemkopības ministrs Jānis Dūklavs